
Për hapjen e programeve të tjera të studimit, pranë shkollës së lartë universitare, private “University of New York, Tirana”


Në mbështetje të nenit 100 të Kushtetutës dhe të neneve 4, pika 2, 43, 44 e 45 të ligjit nr.9741, datë 21.5.2007 “Për arsimin e lartë në Republikën e Shqipërisë”, të ndryshuar, me propozimin e Ministrit të Arsimit dhe Shkencës, Këshilli i Ministrave

Vendosi:

1. Lejimin e shkollës së lartë universitare, private “University of New York, Tirana”, Tiranë në bashkëpunim me universitetin e Grenwich-it, Britania e Madhe, për hapjen e programit të studimit, të ciklit të parë, në formën e studimeve me kohë të plotë, në B.Sc, në “Inxhinieri të infrastrukturës së rrjeteve kompjuterike”, ekuivalente me “Diplomë e nivelit të parë”, (DNP), në “Inxhinieri të infrastrukturës së rrjeteve kompjuterike”.
2. Kohëzgjatja normale e këtij programi studimi, të ciklit të parë, të jetë 3 (tri) vite akademike, me plotësimin e 180 krediteve.
3. Lejimin e shkollës së lartë universitare, private “University of New York, Tirana”, Tiranë, në bashkëpunim me universitetin Grenwinch-it, Britania e Madhe, për hapjen e programeve të studimit, të ciklit të dytë, në formën e studimeve me kohë të plotë në:

a) Ll.M., në “E drejta ndërkombëtare dhe tregtare”, ekuivalente me “Diplomë e nivelit të dytë” (DND), në “E drejta ndërkombëtare dhe tregtare”;
b) M.Sc., në “Shkencat kompjuterike, ekuivalente me Diplomë e nivelit të dytë (DND), në Shkencat kompjuterike;
c) M.Sc., në “Financë dhe kontabilitet”, ekuivalente me “Diplomë e nivelit të dytë“ (DND), në “Financë dhe kontabilitet”;
ç) M.A., në “Çështje (marrëdhënie) ndërkombëtare”, ekuivalente me “Diplomë e nivelit të dytë“, (DND), në “Çështje (marrëdhënie) ndërkombëtare”.
4. Kohëzgjatja normale e këtyre programeve të studimit të jetë, së paku, 1 (një) vit akademik, me plotësimin e së paku 60 krediteve. Në këto programe studimi do të pranohen kandidatët, që kanë fituar një diplomë, në përfundim të një programi studimi, të ciklit të parë, me kohëzgjatje normale 4 vite, me plotësimin e 240 krediteve, pas përshtatjes së studimeve, sipas Bolonjës, ose që zotërojnë një diplomë tjetër, ekuivalente me të.
5. Lejimin e shkollës së lartë universitare, private “University of New York, Tirana”, Tiranë, për hapjen e programit të integruar të studimit të ciklit të dytë, në formën e studimeve me kohë të plotë për “Drejtësi”. Kohëzgjatja  normale e këtij programi të jetë 5 vite, në plotësimin e 300 krediteve. Në përfundim të programit të studimit lëshohet “Diplomë e integruar e nivelit të dytë” (DIND), në “Drejtësi”.
6. Ngarkohet shkolla e lartë universitare, private “University of New York, Tirana”, që, për çdo program studimi, pas vitit të parë të sigurojë, nëpërmjet marrëdhënieve kontraktuale, zhvillimin e disa prej disiplinave kryesore formuese të specialitetit, nga një personel akademik i huaj, me kualifikimin e nevojshëm.
7. Shkolla e lartë universitare, private “University of New York, Tirana”, ta fillojë veprimtarinë mësimore për programet e studimit, të përcaktuar në këtë vendim, pasi të ketë marrë lejen përkatëse nga Ministri i Arsimit dhe Shkencës, por jo më vonë se dy javë para fillimit të vitit akademik.
Ministri e lëshon lejen, pasi vlerëson se institucioni  mësimor ka përmbushur angazhimet e deklaruara, në përputhje me udhëzimin e tij për këtë qëllim.
8. Ndryshimet në vendndodhje, plane, forma studimi dhe programe, si dhe në elemente të tjera, të miratuara, bëhen pas miratimit nga Ministria e Arsimit dhe Shkencës.
9. Shkolla e lartë universitare, private “University of New York, Tirana”, duhet t’i nënshtrohet procesit të akreditimit të këtyre programeve të studimit, brenda afateve të përcaktuara në ligjin në fuqi.
10. Ngarkohet Ministria e Arsimit dhe Shkencës për kontrollin periodik të ligjshmërisë në institucion dhe për zbatimin e këtij vendimi.
Ky vendim hyn në fuqi pas botimit në Fletoren Zyrtare.

